Document ID: 32002D1002

Απόφαση της Επιτροπής
της 17ης Δεκεμβρίου 2002
για τη δημοσίευση των στοιχείων του προτύπου EN 848-3 "Ασφάλεια των μηχανών για την κατεργασία του ξύλου - Μηχανές εκγλυφής μιας όψης με περιστρεφόμενο εργαλείο - Μέρος 3: Δράπανα και φρέζες χειριζόμενα με Η/Υ" στην Επίσημη Εφημερίδα των Ευρωπαϊκών Κοινοτήτων στο πλαίσιο της εφαρμογής της οδηγίας 98/37/ΕΚ του Ευρωπαϊκού Κοινοβουλίου και του Συμβουλίου
[κοινοποιηθείσα υπό τον αριθμό Ε(2002) 5065]
(Κείμενο που παρουσιάζει ενδιαφέρον για τον ΕΟΧ)
(2002/1002/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 98/37/EΚ του Ευρωπαϊκού Κοινοβουλίου και του Συμβουλίου, της 22ας Ιουνίου 1998, για την προσέγγιση της νομοθεσίας των κρατών μελών σχετικά με τις μηχανές(1), όπως τροποποιήθηκε από την οδηγία 98/79/EΚ(2), και ιδίως το άρθρο 6,
τη γνώμη της επιτροπής που έχει ιδρυθεί με βάση την οδηγία 98/34/EΚ του Ευρωπαϊκού Κοινοβουλίου και του Συμβουλίου, της 22ας Ιουνίου 1998, για την καθιέρωση διαδικασίας πληροφόρησης στον τομέα των τεχνικών προτύπων και κανονισμών(3), όπως τροποποιήθηκε από την οδηγία 98/48/EΚ(4),
Εκτιμώντας τα ακόλουθα:
(1) Σύμφωνα με το άρθρο 2 της οδηγίας 98/37/EΚ οι μηχανές επιτρέπεται να διατεθούν στην αγορά και να τεθούν σε λειτουργία μόνον εάν δεν θέτουν σε κίνδυνο την ασφάλεια και την υγεία των προσώπων, των κατοικίδιων ζώων ή των αγαθών, όταν είναι εγκατεστημένα και συντηρούνται κατάλληλα και χρησιμοποιούνται σύμφωνα με τον προορισμό τους.
(2) Όταν εθνικό πρότυπο, που αποτελεί μεταγραφή εναρμονισμένου προτύπου, τα στοιχεία του οποίου έχουν δημοσιευθεί στην Επίσημη Εφημερίδα των Ευρωπαϊκών Κοινοτήτων, καλύπτει μία ή περισσότερες βασικές απαιτήσεις ασφαλείας, η μηχανή που κατασκευάζεται σύμφωνα με το πρότυπο αυτό θεωρείται σύμφωνη προς τις σχετικές βασικές απαιτήσεις.
(3) Τα κράτη μέλη δημοσιεύουν τα στοιχεία των εθνικών προτύπων που αποτελούν μεταγραφή των εναρμονισμένων προτύπων.
(4) Κατ' εφαρμογή του άρθρου 6 παράγραφος 1 της οδηγίας 98/37/EΚ, η Σουηδία κοινοποίησε ρήτρα διασφάλισης ως προς το πρότυπο EN 848-3, προβάλλοντας ως λόγο το ανεπαρκές επίπεδο ασφάλειας όσον αφορά τις μηχανές που καλύπτονται από αυτό το πρότυπο.
(5) Η Επιτροπή, αφού εξέτασε το πρότυπο EN 848-3, δεν διαπίστωσε ότι το πρότυπο αυτό δεν ικανοποιεί τις βασικές απαιτήσεις της οδηγίας 98/37/ΕΚ. Αυτό επιβεβαιώθηκε από συμπληρωματική εξέταση εκ μέρους των εμπειρογνωμόνων της CEN. Ζητήθηκε η γνώμη της ομάδας εργασίας "μηχανές" για το θέμα αυτό κατά τη συνεδρίαση της 4ης Δεκεμβρίου του 2000, και επιβεβαίωσε ότι οι λύσεις που περιλαμβάνονται στο EN 848-3 αντικατοπτρίζουν το επίπεδο προόδου της τεχνολογίας. Η εξέταση αυτή κατέληξε επίσης στο συμπέρασμα ότι είναι απαραίτητο να διενεργηθούν έρευνες όσον αφορά τα μέσα προστασίας και, κατά συνέπεια, ότι τα επιχειρήματα που προέβαλε η Σουηδία σχετικά με το σημείο 5.2.7.1.2 του EN 848-3 θα πρέπει να ληφθούν υπόψη κατά την αναθεώρηση του προτύπου αυτού,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Τα στοιχεία του προτύπου EN 848-3 "Ασφάλεια των μηχανών για την κατεργασία του ξύλου - Μηχανές εκγλυφής μιας όψης με περιστρεφόμενο εργαλείο - Μέρος 3: Δράπανα και φρέζες χειριζόμενα με Η/Υ", που εκδόθηκε από την Ευρωπαϊκή Επιτροπή Τυποποίησης (CEN) τον Ιούλιο του 1999, δεν αποσύρονται από τον πίνακα των προτύπων που έχει δημοσιευθεί στην Επίσημη Εφημερίδα των Ευρωπαϊκών Κοινοτήτων. Συνεπώς, το πρότυπο θα εξακολουθήσει να αποτελεί τεκμήριο συμμόρφωσης με τις διατάξεις της οδηγίας 98/37/EΚ.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 17 Δεκεμβρίου 2002.

Labels: 3
7
1